Il-ġurnalist Danish Siddiqui, li kien jaħdem mal-aġenzija tal-midja internazzjonali Reuters, inqatel waqt li kien qed jirrapporta ġlied bejn il-Forzi tas-Sigurtà tal-Afganistan u militanti tat-Taliban. Reuters irrappurtaw li Siddiqui nqatel waqt ġlieda fil-belt ta' Spin Boldak. L-aġenzija tal-midja kienet qed tikkwota uffiċjal Afgan. Siddiqui ngħaqad mal-Forzi tal-Afganistan aktar kmieni din il-ġimgħa, biex jirrapporta l-ġlied fil-pajjiż. Fi stqarrija, Reuters qalet li qed taħdem mal-awtoritajiet biex ikollha aktar informazzjoni dwar dan il-qtil. Siddiqui li kien ilu ma' Reuters mill-2010, kien parti mit-tim ta' fotografi li rebaħ il-Premju Pulitzer tal-2018 għax-xogħol ta' rappurtaġġ tal-kriżi tar-refuġjati tar-Rohingja.